Diari Oficial de la Generalitat Valenciana


Sumari del DOGV 3605, del 15-10-1999 (1999/8727)

Informació pública del projecte de construcció de les obres i instal·lacions de la planta dessaladora d'aigua marina del Canal d'Alacant (termes municipals d'Alacant i Elx), i del seu estudi d'impacte ambiental.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3605

Data del DOGV
:   15-10-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/8727


Organisme emissor
:   Mancomunitat de Los Canales del Taibilla

Tipus de document
:   Anunci

Informació pública del projecte de construcció de les obres i instal·lacions de la planta dessaladora d'aigua marina del Canal d'Alacant (termes municipals d'Alacant i Elx), i del seu estudi d'impacte ambiental. [1999/X8727]
  
Una vegada seleccionada pel Ministeri de Medi Ambient l'oferta presentada per la UTE constituïda per Cadagua, SA, Entrecanales y Tavora, SA, Infilco, SA, i Ferrovial, SA, al concurs de redacció de projecte, construcció i explotació de la planta dessaladora d'aigua marina del Canal d'Alacant, ha estat redactat el corresponent projecte de construcció que inclou l'Estudi d'Impacte Ambiental on, tot seguint les instruccions de la Conselleria de Medi Ambient de la Generalitat Valenciana, es recullen els aspectes més significatius a tenir en compte, una vegada finalitzada la fase de consultes prevista en l'article 13 del RD 1.131/1988, de 30 de setembre.
  
La Secretaria d'Estat d'Aigües i Costes, amb data 29 de setembre, ha acordat l'aprovació tècnica del projecte de construcció de les obres i instal·lacions de la planta dessaladora d'aigua marina del Canal d'Alacant (termes municipals d'Alacant i Elx), i la realització del tràmit d'informació pública del projecte i del seu estudi d'impacte ambiental (annex núm. 7), per al coneixement general d'aquesta actuació i, en especial, de les seues afeccions sobre el medi ambient i els drets i béns afectats per les obres.
  
Les característiques bàsiques són les següents:
  
La planta dessaladora s'ubica a una parcel·la de 18.562 m² en les rodalies del Paratge Natural del Saladar d'Aigua Amarga o de l'Altet, que confronta al sud-est amb la carretera N-332, a l'alçada del punt quilomètric 5.6, en les proximitats de l'accés a la urbanització Urbanova, i al sud amb el camí de Chalefa a Alacant. Tindrà una capacitat diària de 50.000 m³, destinats a incrementar els recursos hidràulics de la Mancomunitat de Los Canales del Taibilla i aportats al Canal d'Alacant, aigües amunt de la presa d'Elx, a través d'un dipòsit regulador de 50.000 m³, situat a les proximitats del canal, al polígon I de la partida de Penya de les Àguiles.
  
La dessalinització es realitza mitjançant un procés d'osmosi inversa amb subministrament d'energia a través de la xarxa elèctrica. Per a presa d'aigua de la mar, s'hi projecta un conjunt de pous situats en una parcel·la de 1.350m², al sud-est de la planta dessaladora, entre la línia de costa i el Saladar, des dels quals s'impulsa l'aigua bruta a les instal·lacions de pretractament, a partir de les quals es realitza el procés bàsic de dessalinització.
  
L'aigua dessalada s'impulsa al dipòsit adés esmentat mitjançant una conducció subterrània de 700 mm de diàmetre i uns 22 quilòmetres de longitud. Des de la planta dessaladora fins a Torrellano discorre paral·lela al camí de Chalefa a Alacant i des d'allà, en direcció nord-oest, també paral·lela a camins, arriba a la A-7, i s'hi manté també paral·lela durant 8,5 quilòmetres. En la major part dels seus últims 4 quilòmetre s'allotja a la franja propietat de la Mancomunitat de Los Canales del Taibilla per on discorre el Canal d'Alacant. L'aigua de rebuig (salmorra), amb salinitat aproximadament doble de la de l'aigua de la mar, es restitueix mitjançant un emissari de 1.000 mm. de diàmetre i 350m de longitud total.
  
De conformitat amb el Reial Decret Legislatiu 1.302/1986, de 28 de juny, d'Avaluació d'Impacte Ambiental, el Reial Decret 1.131/1988, de 30 de setembre, i el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, se sotmet a informació pública durant un termini de trenta dies hàbils el projecte de construcció de les obres i instal·lacions de la planta dessaladora d'aigua marina del Canal d'Alacant (termes municipals d'Alacant i Elx) i el seu estudi d'impacte ambiental.
  
Cosa que fem pública per tal que, en el termini adés citat, comptador a partir de la data de publicació d'aquest anunci en el Diari Oficial de la Generalitat Valenciana, les entitats i els particulars interessats puguen presentar les al·legacions i observacions que estimen pertinents. A l'efecte, la referida documentació estarà a la seua disposició, durant les hores hàbils, a les oficines de la Mancomunitat de Los Canales del Taibilla, situades a Cartagena, carrer Major núm. 1, i als ajuntaments d'Alacant i Elx.